4. FRIE KAPITALBEVÆGELSER

Traktaten om Den Europæiske Union

Traktaten om oprettelse af Det Europæiske Fællesskab

1. Uanset forpligtelserne i de traktater, som Den Europæiske Union bygger på, kan Polen i fem år fra tiltrædelsesdatoen opretholde reglerne for erhvervelse af fritidsboliger i henhold til lov af 24. marts 1920 om udlændinges erhvervelse af fast ejendom (Dz.U. 1996, Nr. 54, poz. 245 med ændringer), som ændret.

Statsborgere fra medlemsstaterne og statsborgere i de stater, som deltager i aftalen om Det Europæiske Økonomiske Samarbejdsområde, der har haft lovlig bopæl i Polen i fire år i træk, er ikke med hensyn til erhvervelse af fritidsboliger underkastet bestemmelserne i det foregående afsnit eller andre procedurer end dem, polske statsborgere er underkastet.

2. Uanset forpligtelserne i de traktater, som Den Europæiske Union bygger på, kan Polen i tolv år fra tiltrædelsesdatoen opretholde reglerne i henhold til lov af 24. marts 1920 om udlændinges erhvervelse af fast ejendom (Dz.U. 1996, Nr. 54, poz. 245 med ændringer), som ændret, for så vidt angår erhvervelse af landbrugsjord og skov. I intet tilfælde må statsborgere fra medlemsstaterne eller juridiske personer, der er oprettet i overensstemmelse med lovene i en anden medlemsstat, behandles mindre gunstigt med hensyn til erhvervelse af landbrugsjord og skov, end de blev det på datoen for tiltrædelsestraktatens undertegnelse.

Statsborgere fra en anden medlemsstat eller en stat, der deltager i aftalen om Det Europæiske Økonomiske Samarbejdsområde, som måtte ønske at etablere sig som selvstændige landbrugere, og som har haft lovlig bopæl og forpagtet jord i Polen som fysisk eller juridisk person i mindst tre år i træk, vil ikke være underkastet bestemmelserne i det foregående afsnit eller andre procedurer end dem, polske statsborgere er underkastet med hensyn til køb af landbrugsjord og skov fra tiltrædelsesdatoen. I Det Warmisk-Masuriske Amt (Warminsko-Mazurskie), Det Pommerske Amt (Pomorskie), Det Kujavisk-Pommerske Amt (Kujawsko-Pomorskie), Det Vestpommerske Amt (Zachodniopomorkie), Lubuskie Amt (Lubuskie), Det Nedreschlesiske Amt (Dolnoslaskie), Opole Amt (Opolskie) samt Det Storpolske Amt (Wielkopolskie) udvides den i det foregående punktum anførte opholds- og forpagtningsperiode til syv år. Forpagtningsperioden forud for køb af jord vil blive beregnet individuelt for hver statsborger fra en medlemsstat, der har forpagtet landbrugsjord i Polen, fra den dato, der er attesteret på den oprindelige forpagtningsaftale. Selvstændige landbrugere, som har forpagtet jord, ikke som fysiske, men som juridiske personer, kan overføre den juridiske persons rettigheder i henhold til forpagtningsaftalen til sig selv som fysiske personer. Til beregning af forpagtningsperioden forud for retten til at købe vil forpagtningsperioden i kontrakter som juridiske personer blive medregnet. Fysiske personers forpagtningsaftaler kan med tilbagevirkende kraft forsynes med en attesteret dato, og hele forpagtningsperioden for de attesterede kontrakter vil blive medregnet. Der ikke må være nogen frister for selvstændige landbrugeres ændring af deres gældende forpagtningskontrakter til kontrakter som fysiske personer eller til skriftlige kontrakter med en attesteret dato. Proceduren for ændring af forpagtningskontrakter skal være gennemsigtig og må under ingen omstændigheder udgøre en ny hindring.

Disse overgangsforanstaltninger vil blive taget op til generel revision i løbet af det tredje år efter tiltrædelsesdatoen. Kommissionen skal med henblik herpå forelægge en rapport for Rådet. Rådet kan med enstemmighed på forslag af Kommissionen beslutte at afkorte eller ophæve overgangsperioden i første afsnit.

I overgangsperioden anvender Polen lovfæstede godkendelsesprocedurer, der sikrer, at tildelingen af tilladelser til erhvervelse af fast ejendom bygger på gennemsigtige, objektive, faste og offentlige kriterier. Disse kriterier skal anvendes uden forskelsbehandling, og der må ikke differentieres mellem statsborgere fra medlemsstaterne, der er bosat i Polen.

--------------------------------------------------